חיי לילה (סדרה)

ממוזער|איי איי בשיטוט אחר מזון בלילה במדגסקר.
חיי לילה (באנגלית: Night on Earth) היא סדרת טבע תיעודית בת 6 פרקים של חברת נטפליקס, אשר יצאה ב-29 בינואר 2020 והיא מתעדת בעלי חיים הפעילים במשך הלילה או בשעות בין הערביים, כאשר השמש שוקעת והירח עולה.

הסדרה צולמה בידי מצלמות תאורה נמוכה מיוחדות המופעלות בידי אור אינפרא-אדום ועוד אמצעים טכנולוגים משוכללים לצילום בשעות הלילה והיא תיעדה מספר התנהגויות חדשות שצולמו לראשונה. קריינית הסדרה היא השחקנית סמירה ויילי.

 פרקי הסדרה 
מישורים לאור ירח: הפרק הראשון מציג את הלילות לאורך המישורים והמדבריות של העולם. באזורים אלה חיות רבות נחות במשך היום ויוצאות רק בלילה הקריר יותר. נראים קבוצת ברדלסים בציד הנראה לראשונה בלילות, לביאות מצליחות לצוד בסוואנה אך טרפם נגנב בידי להקת צבועים, קרנפים צרי-שפה נדירים בפעילות חברתית ליילית, באריזונה זיזף חוטמני סוסיר מאביק פרחי סגווארו ועכבר חגבים מתמודד עם עקרב מדברי, חפרפז גראנט בציד במדבר נמיב וצעירי דובי ים נמלטים בחופי פרו מאריה ים דרום-אמריקאי ומערפדים.
לילות קפואים: הפרק מציג את הלילות החשוכים של אזורי הקוטב ואזורי הרים גבוהים וקפואים. בהרי האנדים נראית נקבת פומה במסע ציד עם ולדותיה, דובת קוטב בסבאלברד מנסה לצוד כלבי ים לאורך החורף הקשה, מקוקים יפנים נחים במעיינות מספה בהרי יפן, יערון ניזון מחלת דבש של דבורי דבש בצפון אירופה, גרגרן מכרסם נבלת אייל בשלג העמוק וצפרדע עץ שורדת בתנאי קיפאון בלילה.
לילות הג'ונגל: הג'ונגלים שופעים בחיות ליליות תחרותיות, ביניהם נראים יגוארים באמזונאס, אוצלוט מזנק על נחשון אמריקאי מהעצים, גחן דקלים מסמן טריטוריה ואורנגאוטן בסעודה של אחר חצות בבורניאו, פילי בורניאו בלילה, צעיר דורוקולי חוקר את היער, צפרדעים שרות לנקבות אך נחטפות בידי עטלף יבלתי רעב, טרנטולות מזדווגות, כדנית מייצרת אור למשיכת זבובים וחלקם נתפסים בידי גמל שלמה סמוך, איי איי מחפש זחלים ביערות מדגסקר וזכרי שבתאי האטלס (Attacus atlas) מתרבים ומתים מתשישות.
ימים חשוכים: בימים והאוקיינוסים יצורים שונים מגיחים בלילות לפני המים. צבי ים צעירים בוקעים בלילות ובורחים למים לפני שיחטפו בידי שחפים וכרישים, שוניות אלמוגים מלאות בחיי לילה כמו בחסילון גמל שלמה מפוספס בציד, תיכונונים מצחתן מזדווגים בלילה בהמוניהם וביציהם נסחפים כפלנקטון לצד יצורי ים אחרים ונאכלים בידי אוכלי פלנקטון כמו מנטה ענקית וכריש לווייתני ליליים, עמלץ לבן צד דובי ים לאור פנסים בנמל בדרום אפריקה, פראון שורד לילה קטלני בבריכת סלע עד בוא הגאות, דיונוני גחלילית נידוגים כל שנה לחופי יפן ודגי אורנוניים מייצרי ביולומינסנציה נרדפים בידי דולפינים.
ערים ללא שינה: הפרק מציג מיני חיות המבקרות בערים שונות בלילה. במשך ליל כל הקדושים לילות אלסקה מלאים באיילי קורא הניזונים מדלעות מוארות, דוב שחור אמריקאי מחפש מזון באשפה, פילים אפריקאים חוצים בלילה עיירה בדרום אפריקה שבנתיב נדודם, סיסי ואוקס נחים בארובה בבית ספר בפורטלנד, נקבת טראפין היהלום מבולבלת מזיקוקי בנהר הדסון במנהטן, אוגרים אירופים בווינה חיים בתוך בית קברות קטן ומבודד, לוטרות פעילות בלילות סינגפור, מקוקי סרטנים ערים בלילה בערי תאילנד המוארות ונמרים הודים טורפים כל לילה במומביי חזירים וכלבי בית.
מדמדומים עד שחר: הפרק מראה את הישרדותם של חיות מהשקיעה עד הזריחה. ביוקטן נראים פלמינגואים מקננים הנשמרים לאור הירח מתנינים, בבונים זנובים יורדים לצוקים תלולים מוגנים עם רדת הערב ברמת אתיופיה, להקת אריות בזימבבואה טורפת פילה צעירה ומותשת, גלשנים מלאים בסינגפור דואים הרחק מפיתון מרושת רעב, דוב גריזלי וזאבה דגים סלמונים בנהר באלסקה, קטלנים ניזונים ממליחים בפיורדי נורווגיה סמוך לספינות דיג, גחליליות מהבהבות ביערות מזרח ארצות הברית וגיבונים שרים עם תחילת הזריחה בתאילנד.
מאחורי הקלעים: פרק מאחורי הקלעים המציג את הצילומים.

קישורים חיצוניים

קטגוריה:סדרות טלוויזיה בריטיות שעלו לשידור בשנות ה-2020
קטגוריה:תוכניות טבע
קטגוריה:סדרות טלוויזיה תיעודיות של נטפליקס